I 2011 fik Claus Bülow Christensen en idé. Hvorfor ikke samle de danske tv-stationers indhold på en samlet streamingtjeneste.

Han var inspireret af de amerikanske tv-stationer, der lagde indholdet ud på streamingtjenesten Hulu, som stadig findes i dag.

I 2011, hvor Danflix poppede op i mit hoved, var der i grunden ingen, der troede på det her streaming Claus Bülow Christensen, medieanalytiker

Derfor købte han domænenavnet Danflix.dk.

- Vi kunne se, at det her med streaming, det kunne godt gå hen og blive meget stort på et tidspunkt, og der ville ske noget ganske revolutionerende rent teknologisk, siger Claus Bülow Christensen, der er selvstændig rådgiver og medieanalytiker. Han har arbejdet med den digitale transformation i 20 år og var blandt andet med, da TV2 gik i luften.

Læs også : Venstre foreslår kæmpe public service-pulje på halv milliard

Siden er der sket en hel del med streamingtjeneste både internationalt og i Danmark. Netflix har gjort sit indtog sammen med blandt andre HBO, mens både DR og TV2 har gjort det muligt for brugerne at se indholdet på nettet, når de har lyst.

Der skete dog ikke rigtig noget med Danflix og idéen om at samle indhold fra flere udbydere.

- I 2011, hvor Danflix poppede op i mit hoved, var der i grunden ingen, der troede på streaming. Men det har især Netflix vendt op og ned på de seneste fem år, siger Claus Bülow Christensen.

Danflix til danskerne

Udviklingen gik dog i retning af et mere individualiseret mediebillede, hvor udbyderne lavede hver sin streamingtjeneste i stedet for én samlet. Men i går blev der igen pustet liv i "Danflix-ideen".

Her foreslog Venstre forud for forhandlingerne om det nye medieforlig, at der skal tages 400 millioner kroner fra DR samt 100 millioner fra mediestøtteordningen og sendes over i en styrket public service-pulje.

Læs også : S frygter public service-indhold kan ende bag betalingsmure

Venstre foreslår, at public service-indholdet, der kommer fra puljen skal samlet i en ny app og streamingtjeneste ved navn Danflix.

Men dét domænenavn blev altså købt 14. december 2011 af Claus Bülow Christensen, der dog ser mange gode ting i Venstres forslag.